Peter Skaarup (DF), 2002-04-04:
Vi synes, det er godt, at Folketinget nu igen får en diskussion af, hvor vi står henne i forhold til de klare krænkelser af almindelig lov og ret, som er foregået i Tjetjenien igennem de seneste mange år.
Vi synes også, at det er rigtigt, at vi her i Folketinget så også reelt følger op med en kritik af de forhold, som fortsat finder sted, men også diskuterer, hvilke midler vi kan bruge, når det gælder spørgsmålet om de krænkelser, der har fundet sted, altså hvad vi kan gøre for at retsforfølge dem, der bl.a. har sørget for, at mange civile er forsvundet.
Det har jo ikke bare været militære handlinger eller terrorhandlinger over for parterne, det har jo også været jagt på civile, mord på civile, der er foregået.
Vi bør her i Folketinget diskutere de midler.
Og det er derfor, at også Dansk Folkeparti har syntes, at det var vigtigt, vi fik rejst denne her debat.
Vi synes, der er mange gode formuleringer i det vedtagelsesforslag, som regeringspartierne og Socialdemokratiet og Radikale Venstre er fremkommet med i dag, men vi synes stadig væk, at der er behov for klart at signalere over for Rusland, at man ikke skal finde sig i det.
Derfor mener vi også, at det vil være relevant at få en sag. Som det har været nævnt tidligere i debatten, er det jo ikke en jagt på et land, men det er en fuldstændig normal ting, at man godt kan forestille sig en sag mod et land af forskellige årsager ved denne her domstol.
Det er jo klart, at både Jeltsin og også Putin har brugt Tjetjenien til at opruste egen befolkning i Rusland, både i forbindelse med valgkampe og også i forbindelse med pressede situationer.
Man har måske forsøgt at skabe en ydre fjende for på den måde at holde sammen på det skrantende store område og det store Sovjetunionen, som mere eller mindre er blevet opløst gennem tiden.
Vi synes, det er forkasteligt, at det skal gå ud over civile, at man på den måde prøver at vinde interne magtkampe, vinde valg til Dumaen eller vinde præsidentvalg.
Det har været grimt at følge det, der er foregået. Og jeg ved, at der er mange medlemmer af Folketinget, der har fulgt det meget nøje også via Europarådets arbejde, og vi bør fortsat følge det arbejde. Vi skal også væk fra, at Rusland har en række republikker, mere eller mindre selvstændige i forhold til Rusland, som man kan forfølge, som man betragter som ens baggård eller forgård, hvor man kan gøre, hvad man vil.
Det kan ikke være rigtigt, at Rusland fortsat betragter de baltiske lande som et område, hvor man har hånds- og halsret over, hvad de må, og måske vil være medbestemmende for, om de lande kan optages i NATO.
Det kan ikke være rigtigt, at Rusland i forhold til en række af de andre mere eller mindre selvstændige republikker i området gang på gang bare kan skride til handling, hvis de mener, at der foregår noget, der ikke er efter deres hoved. Derfor må de krænkelser, der er sket i Tjetjenien, også ophøre.
Det vil være et vigtigt signal, vi kan sende her fra Folketingets side, at sige til Rusland: Rusland er Rusland, de øvrige republikker skal I holde jer fra.
Vi er altså med på, at der må noget handling til på det her område.
Det, vi hæfter os ved, er jo de civile ofre; at vi gang på gang kan læse om, at der er civile, der forsvinder i Tjetjenien.
Vi kan så sent som her den 23. marts 2002 i The Guardian læse om civile, der er forsvundet.
Vi kan læse om, at chefanklageren ved krigstribunalet, Carla del Ponte, kritiserer Rusland for, at de ikke vil skride ordentligt ind over for de her ting, og at de ikke vil være med til internationalt at se på, hvad det er, Rusland har bedrevet af uheldige ting.
Det er ærgerligt, at vi ikke for alvor kan gøre noget, men vi må kæmpe videre for at markere over for Rusland, at det her arbejde stopper vi ikke.
Vi er fortsat utilfredse med, at Rusland betragter Tjetjenien som sit område, hvor de kan gøre, hvad der passer dem.
Det er det signal, vi skal sende her fra Folketingets side.